Document ID: 31988R1186

*****
ΚΑΝΟΝΙΣΜΟΣ (ΕΟΚ) αριθ. 1186/88 ΤΗΣ ΕΠΙΤΡΟΠΗΣ
της 29ης Απριλίου 1988
για μεταβατικά μέτρα στηρίξεως της αγοράς του χοιρείου κρέατος στην Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
Εκτιμώντας:
ότι η περίοδος που καθορίστηκε στο άρθρο 90 της πράξης προσχώρησης παρατάθηκε έως τις 31 Δεκεμβρίου 1988 από τον κανονισμό (ΕΟΚ) αριθ. 4007/87 του Συμβουλίου (1)·
ότι η παραγωγή του χοιρείου κρέατος στην Ισπανία αυξήθηκε πάρα πολύ κατά τη διάρκεια αυτών των τελευταίων ετών· ότι, με τη σημερινή κατάσταση, η παραγωγή αυτή δεν μπορεί να διατεθεί σε άλλες αγορές παρά στην ισπανική αγορά· ότι η απελευθέρωση των συναλλαγών μετά την προσχώρηση επέτρεψε στους εμπορευομένους των άλλων κρατών μελών να εξάγουν σημαντικές ποσότητες χοιρείου κρέατος προς την Ισπανία· ότι η κατάσταση αυτή δημιούργησε οικονομικές δυσχέρειες για τους παραγωγούς χοίρων στην Ισπανία· ότι οι δυσκολίες αυτές είναι αρκετά σοβαρές για να δικαιολογήσουν την εισαγωγή μεταβατικών μέτρων για τη διευκόλυνση της καταστάσεως των παραγωγών αυτών·
ότι αυτά τα μεταβατικά μέτρα θα πρέπει να θεσπιστούν με μορφή ενισχύσεως στην ιδιωτική αποθεματοποίηση που θα χορηγηθεί σύμφωνα με τις διατάξεις που ελήφθησαν σε εφαρμογή του κανονισμού (ΕΟΚ) αριθ. 2759/75 του Συμβουλίου της 29ης Οκτωβρίου 1975 για κοινή οργάνωση της αγοράς στον τομέα του χοιρείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 3906/87 (3), και ιδίως τον κανονισμό (ΕΟΚ) αριθ. 2763/75 του Συμβουλίου της 29ης Οκτωβρίου 1975 για τον καθορισμό των γενικών κανόνων για τη χορήγηση ενισχύσεων στην ιδιωτική αποθεματοποίηση στον τομέα του χοιρείου κρέατος (4) και τον κανονισμό (ΕΟΚ) αριθ. 1092/80 της Επιτροπής της 2ας Μαΐου 1980 περί λεπτομερειών εφαρμογής της χορηγήσεως ενισχύσεως στην ιδιωτική αποθεματοποίηση χοιρείου κρέατος (5), όπως τροποποιήθηκε από τον κανονισμό (ΕΟΚ) αριθ. 201/85 (6)·
ότι, για να αποφευχθεί να οδηγήσει η ενίσχυση αυτή σε καταχρήσεις, θα πρέπει να περιοριστεί στα προϊόντα ισπανικής καταγωγής·
ότι το άρθρο 3 του προαναφερθέντος κανονισμού (ΕΟΚ) αριθ. 2763/75 προβλέπει ότι η μείωση ή η παράταση της διάρκειας της αποθεματοποιήσεως μπορεί να αποφασιστεί εάν το απαιτεί η κατάσταση της αγοράς· ότι το άρθρο 8 παράγραφος 4 του κανονισμού (ΕΟΚ) αριθ. 1092/80 προβλέπει τη δυνατότητα πρόωρης αποσύρσεως από το απόθεμα προς εξαγωγή και ότι η μείωση της διάρκειας αποθεματοποιήσεως μπορεί επιπλέον να προκύψει σε περίπτωση ανωτέρας βίας όπως αναφέρεται στο άρθρο 9 του εν λόγω κανονισμού· ότι θα πρέπει, ως εκ τούτου, να καθοριστούν, εκτός από τα ποσά της ενισχύσεως για καθορισμένη διάρκεια αποθεματοποιήσεως, τα συμπληρωματικά ή προς αφαίρεση ποσά για τις περιπτώσεις παρατάσεως ή μειώσεως της εν λόγω διάρκειας·
ότι, για να διευκολυνθεί το έργο διοικήσεως και ελέγχου που απορρέει από τη σύναψη συμβάσεων, φαίνεται σκόπιμο να καθοριστούν ελάχιστες ποσότητες·
ότι το ποσό της εγγυήσεως πρέπει να καθοριστεί σε επίπεδο ώστε ο ενεργών την αποθεματοποίηση να είναι υποχρεωμένος να εκτελεί τις υποχρεώσεις που προκύπτουν από τη συναφθείσα σύμβαση ·
ότι η Επιτροπή Διαχειρίσεως Χοιρείου Κρέατος δεν διατύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από τις 2 Μαΐου 1988, οι αιτήσεις ιδιωτικής αποθεματοποιήσεως για το χοίρειο κρέας ισπανικής καταγωγής μπορούν να υποβληθούν στον ισπανικό οργανισμό παρεμβάσεως σύμφωνα με τις διατάξεις του κανονισμού (ΕΟΚ) αριθ. 1092/80 και του παρόντος κανονισμού. Ο κατάλογος των προϊόντων που μπορούν να τύχουν ενισχύσεως και τα σχετικά ποσά καθορίζονται στο παράρτημα.
2. Εάν η διάρκεια αποθεματοποιήσεως παραταθεί ή μειωθεί, το ύψος των ενισχύσεων προσαρμόζεται ανάλογα. Τα συμπληρωματικά και προς αφαίρεση ποσά ανά μήνα και ανά ημέρα καθορίζονται στο παράρτημα στήλες 7 και 8.
Άρθρο 2
Οι ελάχιστες ποσότητες, ανά σύμβαση και ανά προϊόν, είναι οι εξής:
α) 10 τόνοι για τα προϊόντα χωρίς κόκαλα·
β) 15 τόνοι για όλα τα άλλα προϊόντα.
Άρθρο 3
Η ενίσχυση ανέρχεται στο 20 % των ποσών των ενισχύσεων που καθορίζονται στο παράρτημα.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 2 Μαΐου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Απριλίου 1988.

Labels: 3
17
18